Document ID: 31997R2469

KOMMISSIONENS FORORDNING (EF) Nr. 2469/97 af 11. december 1997 om ændring af forordning (EØF) nr. 1964/82 om fastsættelse af betingelserne for ydelse af særlige eksportrestitutioner for visse former for udbenet oksekød, forordning (EØF) nr. 3846/87 om fastsættelse af nomenklaturen over eksportrestitutioner for landbrugsprodukter og forordning (EF) nr. 1445/95 om gennemførelsesbestemmelser for ordningen med import- og eksportlicenser for oksekød
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved forordning (EF) nr. 2321/97 (2), særlig artikel 13, stk. 12, og
ud fra følgende betragtninger:
Ved Kommissionens forordning (EØF) nr. 1964/82 (3), ændret ved forordning (EØF) nr. 3169/87 (4), er der fastsat betingelser for ydelse af særlige eksportrestitutioner for visse former for udbenet oksekød af bagfjerdinger af voksne handyr;
som følge af gennemførelsen af Uruguay-rundens landbrugsaftale bør der fastsættes en ordning, som gør det muligt bedre at udpege de oksekødsprodukter, der især skal udføres til tredjelande; dette mål kan nås ved at indføre en særlig restitution for udbenede stykker af forfjerdinger af voksne handyr; den nuværende ordning i forordning (EØF) nr. 1964/82 bør derfor også gælde for disse produkter;
det minimumsindhold af magert kød, der skal overholdes, gælder for gennemsnittet af alle udbenede stykker; minimumsindholdet bør derfor fastsættes til 55 %;
erfaringerne viser, at det er nødvendigt at gennemføre visse tekniske ændringer, bl.a. at nedsætte det maksimale antal ribben i bagfjerdingen fra 9 til 8 og at give de erhvervsdrivende mulighed for at afsætte mørbrad fra disse fjerdinger på Fællesskabets marked;
medlemsstaterne anvender ikke mere de undtagelsesbestemmelser, der er fastsat i artikel 7, stk. 1; de bør derfor ophæves;
siden gennemførelsen af Uruguay-rundens landbrugsaftale kan Kommissionen ved hjælp af eksportlicenserne følge udviklingen i de mængder, for hvilke der ydes særlige restitutioner; det er derfor muligt at afskaffe de meddelelser fra medlemsstaterne, der er omhandlet i artikel 9;
Kommissionens forordning (EØF) nr. 798/80 (5), senest ændret ved forordning (EØF) nr. 471/87 (6), og (EØF) nr. 2730/79 (7), senest ændret ved forordning (EØF) nr. 1180/87 (8), blev ophævet ved Kommissionens forordning (EØF) nr. 3665/87 af 27. november 1987 om fælles gennemførelsesbestemmelser for eksportrestitutioner for landbrugsprodukter (9), senest ændret ved forordning (EF) nr. 815/97 (10); henvisningerne i denne forordning bør derfor ajourføres;
nomenklaturen over restitutioner og de restitutionsberettigede kategorier af oksekød bør tilpasses, efter at der er indført særlige restitutioner for udbenet oksekød af forfjerdinger af voksne handyr; sektor 5 i bilaget til Kommissionens forordning (EØF) nr. 3846/87 (11), senest ændret ved forordning (EF) nr. 2333/97 (12), og bilag III til Kommissionens forordning (EF) nr. 1445/95 (13), senest ændret ved forordning (EF) nr. 2284/97 (14), bør derfor udskiftes:
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
I forordning (EØF) nr. 1964/82 foretages følgende ændringer:
1) Artikel 1 affattes således:
»Artikel 1
Der kan på de i denne forordning fastsatte betingelser udbetales særlige eksportrestitutioner til udskåret, udbenet kød af ferske eller kølede for- og bagfjerdinger af voksne handyr, emballeret særskilt og med et gennemsnitligt indhold af magert oksekød på 55 % og derover.
Følgende gælder i den forbindelse:
- som forfjerdinger anses i denne forordning sammenhængende eller adskilte forfjerdinger som defineret i supplerende bestemmelse 1.A litra d) og e) i kapitel 2 i den kombinerede nomenklatur, lige afskåret eller pistoludskæring
- som bagfjerdinger anses i denne forordning sammenhængende eller adskilte bagfjerdinger som defineret i supplerende bestemmelse 1.A litra f) og g) i kapitel 2 i den kombinerede nomenklatur, med højst otte ribben eller otte ribbenspar, lige afskåret eller pistoludskæring.«
2) Artikel 2, stk. 1, affattes således:
»1. Eksportøren forelægger de af medlemsstaterne udpegede myndigheder en meddelelse, hvori han tilkendegiver at ville udbene de i artikel 1 omhandlede for- eller bagfjerdinger på de i denne forordning fastsatte betingelser og eksportere, jf. dog artikel 6, samtlige udbenede stykker, idet hvert stykke emballeres særskilt. Det gennemsnitlige indhold af magert kød i alle udbenede stykker skal desuden udgøre 55 % og derover.«
3) I artikel 2, stk. 3, artikel 3 og artikel 4, stk. 2, ændres »bagfjerdinger« til »fjerdinger«.
4) Artikel 4, stk. 1, affattes således:
»1. Efter udbeningen forelægger eksportøren en eller flere »attester for udbenet kød«, hvortil modellen findes i bilag I og II, og hvorpå nummeret på den i artikel 2, stk. 2, omhandlede attest er angivet i rubrik 7, for den pågældende myndighed til påtegning.«
5) Artikel 5 affattes således:
»Artikel 5
1. Toldbehandlingen ved udførsel fra Fællesskabet, ved en af de i artikel 34 i Kommissionens forordning (EØF) nr. 3665/87 (*) omhandlede leveringer eller ved henførsel under den i artikel 5 i forordning (EØF) nr. 565/80 fastsatte ordning foretages i den medlemsstat, hvor den i artikel 2 omhandlede meddelelse godkendes.
2. Toldmyndigheden anfører i rubrik 11 på »attesten for udbenet kød« nummeret og datoen for de i artikel 3, stk. 5, i forordning (EØF) nr. 3665/87 omhandlede angivelser.
Såfremt ordningen i artikel 5 i forordning (EØF) nr. 565/80 anvendes, anfører toldmyndigheden nummeret og datoen for de i artikel 25, stk. 1, i forordning (EØF) nr. 3665/87 omhandlede betalingsangivelser.
Disse oplysninger anføres eventuelt på bagsiden af attesten og bekræftes af toldmyndigheden.
3. Når toldbehandlingen er afsluttet for alle stykker, der hidrører fra den i »attesten for udbenet kød« omhandlede udbening, sendes denne attest ad administrativ vej til den myndighed, som skal udbetale eksportrestitutionerne.
(*) EFT L 351 af 14. 12. 1987, s. 1.«
6) Fodnote (1) udgår.
7) Artikel 6 affattes således:
»Artikel 6
1. Ydelsen af den særlige eksportrestitution er bortset fra tilfælde af force majeure betinget af, at alle stykker hidrørende fra udbeningen under ovennævnte kontrol udføres, jf. dog forordning (EØF) nr. 3665/87 og følgende stk. 2.
2. Den erhvervsdrivende kan dog i Fællesskabet sælge mørbrad, med eller uden bimørbrad, knogler, store sener, brusk, fedtstykker og anden afpudsning hidrørende fra udbeningen. Ønsker den erhvervsdrivende at sælge mørbrad i Fællesskabet, skal han anføre dette i den i artikel 2, stk. 1, nævnte meddelelse. Udtrykket »uden mørbrad« skal desuden anføres i rubrik 4 på »attesten for udbenet kød - bagfjerdinger«.«
8) Stk. 1 og stk. 2, første led, i artikel 7 udgår. Stk. 2 bliver stk. 1.
9) I artikel 8 indsættes som tredje stykke:
»Samtidig udbening af forfjerdinger og bagfjerdinger i samme udbeningslokale er ikke tilladt.«
10) Artikel 9 udgår.
11) Bilaget erstattes af bilag I og II til nærværende forordning.
Artikel 2
Sektor 5 i bilaget til forordning (EØF) nr. 3846/87 affattes som angivet i bilag III til nærværende forordning.
Artikel 3
Bilag III til forordning (EF) nr. 1445/95 affattes som angivet i bilag IV til nærværende forordning.
Artikel 4
Denne forordning træder i kraft den 19. januar 1998.
Den anvendes for transaktioner, for hvilke den i artikel 3, stk. 1, eller artikel 25, stk. 1, i forordning (EØF) nr. 3665/87 omhandlede angivelse accepteres, og som ledsages af en eksportlicens, der er udstedt fra datoen for ikrafttrædelse af nærværende forordning.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 11. december 1997.

Labels: 3
17
6